মহাকাল মন্দিরে পোশাক ফতোয়া! ছোট পোশাকে নিষেধাজ্ঞা

দার্জিলিং: দার্জিলিংয়ের (Darjeeling) অন্যতম দর্শনীয় স্থান মহাকাল মন্দিরে (Mahakaal Mandir) এবার পোশাক নিয়ে নতুন নিয়ম চালু হয়েছে। মন্দির কর্তৃপক্ষের তরফে প্রকাশিত এক বিজ্ঞপ্তিতে জানানো হয়েছে, মহিলারা মিনিস্কার্ট বা ছোট পোশাক পরে মন্দিরে প্রবেশ করতে পারবেন না। মন্দিরের প্রবেশপথেই লাগানো হয়েছে পোস্টার, যেখানে স্পষ্টভাবে লেখা – “Short dresses or miniskirts are not allowed inside the temple premises.”

তবে একেবারে বঞ্চিত হতে হবে না পর্যটকদের। ছোট পোশাক পরে এলেও মন্দির চত্বরে লং ঘাগরা ভাড়া নেওয়ার ব্যবস্থা থাকবে, তা পরে তবেই প্রবেশ করা যাবে মন্দিরে।

আরও পড়ুন: SIR আতঙ্ক! বীরভূমে আত্মঘাতী বৃদ্ধ

দার্জিলিংয়ে সারাবছর অসংখ্য দেশি-বিদেশি পর্যটকের আনাগোনা। ম্যাল থেকে পাহাড়ি পথে হেঁটে মহাকাল মন্দিরে পৌঁছে পুজো দেওয়া তাঁদের অন্যতম আকর্ষণ। সেই কারণেই এই নতুন পোশাকবিধি নিয়ে শুরু হয়েছে মিশ্র প্রতিক্রিয়া।

পর্যটকের একাংশের দাবি, “এভাবে পোশাক নির্ধারণ করা ব্যক্তিস্বাধীনতার পরিপন্থী।” কেউ কেউ বলছেন, এতে অনেক পর্যটকই হয়তো মন্দিরে যেতে আগ্রহ হারাবেন। অন্যদিকে, স্থানীয়দের একাংশ এবং মন্দির কমিটির সমর্থকরা মনে করছেন, “মন্দিরে শালীন পোশাকই উচিত, ধর্মীয় পরিবেশ বজায় রাখতে এই সিদ্ধান্ত যথাযথ।”

উল্লেখ্য, দেশের একাধিক মন্দিরে এর আগেও এমন পোশাকবিধি চালু হয়েছে। তামিলনাড়ুর মীনাক্ষী মন্দির, কেরলের গুরুবায়ুর মন্দির, বা মুম্বইয়ের সিদ্ধিবিনায়কেও পোশাক নিয়ে আলাদা নির্দেশিকা রয়েছে। এবার সেই তালিকায় নাম জুড়ল বাংলার দার্জিলিংয়ের মহাকাল মন্দিরেরও।